Mynen willygen denst touoren. Werdyge here meisster Pagel Schele, gude frunt. Ik weit juw sunderges nicht, man ik happe gy hebben de brewe entfangen by Mychgel Hardenbargh, dar ik juw alle bescheit in scref, vnde ok brewe fan den Hollem ik an Clawes Bogen sende, dar gy woll alle bescheit in feinden. Jtem Clawes heft my nicht send fan der domkarkken wegen. Jtem fort moge gy weten myn gnedyge here, assebeyschop to Vpsal kwam fan Rome vnde meisster Johan Petersen myt em; so hebbe ik forstan de dekeneye heft he forworwen vnde heft grote moge vmme juwen willen hat. So dot wol vnde weset em behulleik in synen saken, wentte ik hebbe wol fornamen efte se em nicht wolden insteden vnde wolden pleten; so kwemt he so ferne mijt x dokaten alse de anderen kamen mit l dokaten, wente meisster Johan heft fasste frunde to Rome. Dyt for keret my nicht, ik juw scrywe, ik dot int beisste; ik kenne de kordesanen wol vnde de assebeisschop folt em nicht af vnde beholde em gerne to Vpsal dat lowet fast etc. Jtem gy dorwen juw nicht for laten fan hir vp tymerlud, murlude, tegelslager; de luden willen dar nicht hen. Hirmede seit Gade befalen to synen denste; vnde wes ik juw mach to willen sin, dar bedet awer lik juwen frunt. Gescreuen to Lubek in mandage for Bartolomey anno xvCxv. Hermen Bremer. Adress: Dem werdygen vnde achtbaren here meisster Pagel domprawest sal dysse bref.